Okresná prokuratúra Galanta 
Obrancov mieru 2, 924 29 Galanta 1 	

Sp. zn. : 2 Pv 125/13/2202	Galanta, 26.7.2013
EEČ : 2-17-223-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno c Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátorka Okresnej prokuratúry Galanta
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
od októbra 2012 až doposiaľ si v mieste trvalého bydliska a všade tam, kde sa zdržiaval riadne neplnil svoju zákonnú povinnosť vyživovať svoju dcéru XXXXX, nar. XXXXX hoci mu táto povinnosť vyplýva zo zákona č. 36/2005 o rodine Z. z., ako aj rozsudku Okresného súdu Galanta, sp. zn. 15C/37/2006 zo dňa 27. 06. 2006 s právoplatnosťou zo dňa 31. 07. 2006, ktorým bol zaviazaný prispievať na výživu dcéry sumou vo výške 1.000,- Sk (33,19 Eur) mesačne vždy do 15.-ho dňa toho ktorého mesiaca vopred k rukám matky maloletej XXXXX, nar. XXXXX trvale bytom XXXXX, XXXXX a tiež aj rozsudku Okresného súdu Galanta sp. zn. 17P/165/2012 zo dňa 27. 009. 2012 s právoplatnosťou zo dňa 08. 10. 2012, ktorým bola jeho vyživovacia povinnosť na dcéru zvýšená na sumu 100,- Eur mesačne, počnúc dňom právoplatnosti tohto rozsudku, pričom vyživovaciu povinnosť si neplní aj napriek tomu, že bol už za takýto čin odsúdený Trestným rozkazom Okresného súdu Galanta sp. zn. 3T 109/2012 zo dňa 11. 05. 2012 s právoplatnosťou zo dňa 02. 06. 2012, a týmto konaním mu vznikol dlh vo výške 530,- Eur vrátane mesiaca júl 2013,  

lebo zanikla trestnosť činu

Odôvodnenie:
Vyšetrovateľ Okresného riaditeľstva PZ Šaľa sp. zn. ORP-66/OEK-SA-2013 zo dňa 11. 03. 2013  začal podľa § 199 ods. 1 Trestného poriadku trestné stíhanie a zároveň podľa § 206 ods. 1 Trestného poriadku vzniesol obvinenie XXXXX za prečin zanedbania povinnej výživy podľa § 207 ods. 1, ods. 3 písmeno c) Trestného zákona, ktorého sa mal obvinený dopustiť na tom skutkovom základe, ako je uvedené vo výrokovej časti tohto uznesenia.

Dôkazmi zadováženými v priebehu prípravného konania bolo preukázané spáchanie skutku, a to jednak priznaním sa samotného obvineného, výpoveďou matky maloletého dieťaťa XXXXX, ako aj listinnými dôkazmi.  

 Z podaného trestného oznámenia zo dňa 08. 02. 2013, ako aj z výsluchu oznamovateľky XXXXX v procesnom postavení svedka - poškodenej vyplýva, že obvinený si neplnil svoju vyživovaciu povinnosť na svoju maloletú dcéru         XXXXX od mesiaca október 2012 až doposiaľ, hoci bol k plneniu svojej vyživovacej povinnosti zaviazaný rozsudkom Okresného súdu Galanta č. k. 15C/37/2007 zo dňa       27. 06. 2006 s právoplatnosťou zo dňa 31. 07. 2006 a následne rozsudkom Okresného súdu Galanta č. k. 17P/165/2012 zo dňa 27. 09. 2012 s právoplatnosťou zo dňa 08. 10. 2012 a to mesačne sumou 100,- Eur vždy do 15-ho dňa toho ktorého mesiaca vopred k rukám matky. Celková suma zaostalého výživného za uvedené obdobie je teda            530,- Eur. Matka maloletého dieťaťa zároveň uviedla, že obvinený sa o svoju dcéru zaujíma, dcéra zvykne chodiť k nemu raz za dva týždne na dve - tri hodiny a občas jej kúpi aj nejaké drobnosti, darčeky, pričom dieťa  núdzou netrpí.

Obvinený XXXXX vo svojej výpovedi uviedol, že si je vedomý svojej vyživovacej povinnosti a vie, že má zaostalosť na výživnom voči svojej dcére. Ako dôvod neplnenia vyživovacej povinnosti uviedol, že nemá dostatočný príjem. 

Dňa 12. júla 2013 sa na tunajšiu prokuratúru dostavila poškodená XXXXX, ktorá predložila potvrdenie o zaplatení výživného, z ktorého vyplýva, že obvinený dňa 26. 06. 2013 jej uhradil finančnú čiastku vo výške 300,- Eur a zároveň uviedla, že matka obvineného, XXXXX, nar. XXXXX trvale bytom XXXXX, XXXXX do 19. júla 2013 predloží ďalšie potvrdenie o zaplatení sumy vo výške 230,- Eur.  

Dňa 22. júla 2013 sa na tunajšiu prokuratúru dostavila matka obvineného, XXXXX, nar. XXXXX, trvale bytom XXXXX, XXXXX ktorá predložila potvrdenia o zaplatení výživného, z ktorých vyplýva, že obvinený dňa 22. 07. 2013 poškodenej uhradil finančnú čiastku vo výške 230,- Eur, čím poškodenej uhradil celý dlh na výživnom vrátane mesiaca júl 2013.

Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu.

Podľa § 86 písm. a) Trestného zákona trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.
  
Z uvedených skutočností teda vyplýva, že obvinený svojím konaním splnil podmienky  uvedené v ustanovení § 86 písm. a) Trestného zákona o účinnej ľútosti pri trestnom čine zanedbania povinnej výživy podľa § 207 Trestného zákona.

Z vyššie uvedených dôvodov som preto rozhodla tak, ako je to uvedené vo výrokovej často tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Hajnalka Lelkesová
prokurátorka